Ná 9 dae nog geen spoor van vermiste Tazne (8) | Netwerk24
Deur Maygene De Wee 17 Februarie 2020 15:30
Nege dae nadat 'n meisietjie van Connaught Estate, Elsiesrivier, spoorloos verdwyn het, soek die polisie en ander soekgeselskappe nog onverpoos na haar.
Van Tazne van Wyk (8) en haar vermeende ontvoerder is daar egter nog geen teken nie.
Die polisie is ook nog op soek na 'n man, Moyhdine Pangarker (54), wat hulle moontlik kan help met inligting oor waar Tazne dalk kan wees.
Tazne van Wyk (8) Foto: Verskaf
Intussen het die polisie in Kimberley, Noord-Kaap, gerugte ontken dat Tazne en haar vermeende ontvoerder in Kimberley gesien is.
Daar is oor die naweek op die Facebook-blad Find It berig dat Tazne en haar vermeende ontvoerder glo in die gebiede van Moghul Park en Homestead Masjid in Kimberley gesien is. Die vermeende ontvoerder het glo by verskeie moskees vir geld gebedel.
Lt.kol. Marli Strydom van die polisie se eenheid teen gesinsgeweld, kindermishandeling en seksuele oortredings (GKS) in Kimberley, het Maandag alle navrae na hul provinsiale polisiewoordvoerders verwys.
Kapt. Sergio Kok, 'n polisiewoordvoerder in Kimberley, het gesê hy weet van die vermiste kind wat gesoek word, maar nie dat sy en haar vermeende ontvoerder in Kimberley gesien is nie.
Hy het navrae na die Wes-Kaapse polisie verwys.
Intussen het 'n bron na aan die ondersoek gesê dat die polisie alle leidrade en inligting opvolg. Die bron het gesê daar was inligting dat die verdagte hom moontlik in Port Elizabeth kan bevind. "Die polisie in Port Elizabeth is gevra om die inligting op te volg," het die bron gesê.
Kol. Andrè Traut, Wes-Kaapse polisiewoordvoerder, het Maandag gesê die ondersoek en soektog duur voort en dat daar nog geen nuwe verwikkelinge is nie.
Mense met inligting oor waar Tazne en/of Pangarker moontlik is, kan die ondersoekbeampte, speursers. Dale Franks, by 082 334 8772 bel.